b'\n_START_ARTICLE_\nVerona (pokrajina)\n_START_SECTION_\nZgodovinske zanimivosti\n_START_PARAGRAPH_\nDinastija Della Scala [d\xc3\xa8la sk\xc3\xa0la]), ki je gospodovala dana\xc5\xa1nji pokrajini Verona od leta 1262 do leta 1387, je primer prehoda od komun na sinjorije. Mastino, za\xc4\x8detnik dinastije, je bil sin trgovca z volno, torej ni bil plemi\xc4\x8d in ni bil bogat. Bil je pa sposoben \xc4\x8dlovek in predvsem ljubitelj miru, ki so ga po bojevitih Ezzelinih prebivalci Verone najbolj potrebovali. Zato so ga predstavniki cehov, ki so bili resni\xc4\x8dna oblast komune, imenovali za kapitana. V petnajstih letih, kolikor jih je pre\xc5\xbeivel v tej slu\xc5\xbebi, se je Mastino izkazal ne samo kot vojak, pa\xc4\x8d pa predvsem kot politik, ki je spretno raz\xc5\xa1iril komunske meje. Zaradi tega je mesto ob njegovi smrti brez obotavljanja predalo vso oblast njegovemu bratu in sodelavcu Albertu, ki je tako postal prvi signore Verone. Njegovi nasledniki, predvsem sin Cangrande, so raz\xc5\xa1irili oblast na zelo ob\xc5\xa1irno ozemlje.'